આ અંગે મળતી માહિતી અનુસાર ચાલુ વર્ષે વરસાદ પૂરતા પ્રમાણમાં થયો ન હોય અને રાજ્યના ડેમોમાં પાણી પૂરેપુરું ભરાયું ન હોવાથી સિંચાઇ માટે પૂરતા પ્રમાણમાં પાણી છોડવામાં આવતું નથી. સિંચાઇ અંગેના જે રોટેશનો નક્કી કર્યા છે. જેનો પાણી બંધ રાખવાનો સમય વધુ દિવસોનું નક્કી કરવામાં આવેલ છે. જેથી ખેડૂતોને ખેતી પાક બચાવવાનો મોટો પ્રશ્ન ઉપસ્થિતિ થતાં જે તે સમયે સરકાર દ્વારા 10 કલાક વીજ પ્રવાહ આપવાનું નક્કી થયું હતું. નક્કી થયા મુજબ થોડા સમય પૂરતો વીજ પ્રવાહ દસ કલાક આપવામાં આવ્યા બાદ 1લી નવેમ્બરથી ફરી આઠ કલાક કરી દેવામાં આવતા પિયતમાં મુશ્કેલી પડી રહી છે. બીજી તરફ ખેડૂતોને રાત્રિના સમયે જ વીજ પ્રવાહ આપવામાં આવતો હોય ખેડૂતોને પાણી મેળવવું મુશ્કેલ બની ગયું છે. આ અંગે દક્ષિણ ગુજરાત ખેડૂત સમાજના પ્રમુખ જયેશ એન.પટેલ દ્વારા ઉર્જા મંત્રીને લેખિતમાં રજૂઆત કરી છે. તેમણે જણાવ્યુ હતું કે સરકાર 2022 સુધીમાં ખેડૂતોની આવક બમણી કરવાની વાતો કરે છે જો આ પ્રમાણે ખેડૂતો સાથે અન્યાય થતો રહેશે તો ઉપરોક્ત આવક બમણી કરવાની વાતો પોકળ નીવડશે. સરકાર ખેડૂતોને વહારે આવે અને વીજ પ્રવાહ દિવસ દરમ્યાન દસ કલાકનો કરવાની માંગ કરવામાં આવી છે.